שרה גולדברג (מרגלת)

שרה גולדברג (1 בינואר 1921 – 10 ביוני 2003) הייתה ניצולת שואה, פעלה בתקופת מלחמת העולם השנייה בבלגיה במסגרת רשת הריגול הסובייטית התזמורת האדומה ובמסגרת תנועת ההתנגדות הבלגית (אנ').

 קורות חיים 
שרה גולדברג נולדה ב-1 בינואר 1921 בעיר ראדושיצה בפולין למשפחה יהודית שומרת מצוות קשת יום, לאביה בֶּרֶק גולדברג ואמה ז'ֶנטקַה גולדברג. אמה נפטרה מטיפוס כששרה הייתה בת תשעה חודשים. בשנת 1927 היא עברה לרובע היהודי בלודג' יחד עם אביה וארבעת אחיה ואחיותיה, לאחר שאביה נישא בשנית לרבקה פרנקל. בשנת 1929 המשפחה עברה לעיר אנדרלכט בבלגיה שם למדה בבית ספר יסודי ולאחר מכן בבית הספר הטכני "מריוס רנר" (צר') במגמה למסחר.

בשנת 1936, בהשפעת אחותה אסתר וגיסה מרקוס לוסטבדר, הצטרפה למועדות הספורט היהודי בו התנהלה פעילות של ארגוני שמאל שהיה מוכר בשם L’Unité. יחד איתם השתתפה בקמפיין לסולידריות עם הבריגדות הבינלאומיות שלחמו במלחמת האזרחים בספרד.

לאחר כיבושה של בלגיה על ידי גרמניה הנאצית בשנת 1940, שרה ברחה יחד עם מאות אלפי אזרחי בלגיה (אנ') אל האזור החופשי בדרום צרפת שם שהתה במשך שישה חודשים. בתקופה זאת סייעה לרפובליקנים שלחמו במלחמת האזרחים בספרד והיו מבוקשים על ידי הנאצים לאחר שנמלטו מהמחנות בגירס ובסנט סיפריאן בצרפת לשם נכלאו לאחר שברחו מספרד.

לאחר שתוקף אשרת השהייה שלה בדרום צרפת פג, היא הצליחה לחזור לבריסל באופן לא חוקי, שם הצטרפה לארגון הנוער Jeunes Gardes Socialistes Unifiés, ארגון בעל השקפות סוציאליסטיות וקומוניסטיות.

בין השנים 1941 - 1942 פעלה במסגרת רשת הריגול הרוסית "התזמורת האדומה" ובין השנים 1942 - 1943 במסגרת ארגון "הפרטיזנים היהודים החמושים".

ב-4 ביוני 1943 נעצרה בעקבות הלשנה ונשלחה למחנה בירקנאו באושוויץ, משם הועברה בינואר 1945 למחנה ראוונסבריק, בפברואר 1945 למחנה הריכוז מלכוב ולאחר מכן למחנה האסאג לייפציג, מחנה עבודה לנשים בתוך בית החרושת לנשק, משם שוחררה ב-23 באפריל 1945 על ידי הצבא האדום וחזרה לבלגיה ב-3 ביוני 1945.

בשנת 1949, נישאה שרה לז'אק גולדברג אלמן אב לשני ילדים, ונולדו להם שני ילדים משותפים. בשנת 1965 עברו להתגורר בעיר ווליב-סן-למבר (בצרפתית: Woluwe-Saint-Lambert)(צר') באזור בריסל.

שרה גולדברג נפטרה ב-10 ביוני 2003 בעיר מגוריה.

 הפעילות נגד הכובש הנאצי 
ביוני 1941 גויסה על ידי הרמן איזבוצקי לעבוד עבור רשת הריגול הרוסית "התזמורת האדומה". בזכרונותיו של לאופולד טרפר, השם שרה גולדברג מופיע בין חברי הארגון היהודים ששרדו את השואה. שרה, שקיבלה את שם הקוד "לילי" למדה להפעיל משדר רדיו ולשדר באמצעותו הודעות מוצפנות.

לאחר שהרמן איזבוצקי נתפס בשנת 1942, שרה ניתקה את הקשר עם התזמורת האדומה ויצרה מחדש קשר עם חבריה לקבוצת  L’Unité דרכם היא הצטרפה לפלוגה היהודית הראשונה של החייל הנייד של "הפרטיזנים החמושים" בבריסל. תחת שם הקוד "דניז" היא השתתפה בפעולות שנועדו לחסל בוגדים, משתפי פעולה וקצינים גרמנים.

ב-4 ביוני 1943 היא נעצרה בעקבות הלשנה, יחד עם ארבעה חברים בקבוצת "פרטיזנים יהודים חמושים". כדי להימלט מעונש מוות הם הסתירו את השתייכותם לקבוצה והצהירו רק כי הם יהודים. בעקבות כך נשלחו לאושוויץ-בירקנאו.

 פעילות ציבורית והוקרה 
בין השנים 1944–1946 הייתה פעילה, יחד עם בעלה בעמותה "סיוע ליהודים קורבנות המלחמה" (AIVG), ארגון בלגי שנוסד בשנת 1944 במטרה לסייע לשיקום יהודי בלגיה בתום מלחמת העולם השנייה.

בשנת 1949 הוכרה כאסירה פוליטית וקיבלה את "מדליית ההתנגדות" (צר') ותעודת לוחם עבור "פעילותה הפטריוטית".

גולדברג הייתה בין החברים הראשונים בסניף הבלגי של הארגון אמנסטי אינטרנשיונל עם הקמתו בשנת 1961.

גולדברג פעלה להגנת זכויותיהם של אסירים פוליטיים, של נשים וילדים ושל שוהים בלתי חוקיים שהוחזקו במתקני כליאה. כמוכן השתתפה בפעילויות שאורגנו בבתי ספר במטרה להנציח את זכר השואה דרך מפגשים עם ניצולים וללמד על השואה דרך עדויות וסיפורים אישיים. כהוכרה על פעילותה רבת השנים, העניק המרכז הקהילתי היהודי בבריסל לגולדברג בשנת 2001 את תואר אשת השנה.

ב-7 ביוני 2013, עשר שנים לאחר פטירתה, נחנך בעיר מגוריה ווליב-סן-למבר רחוב "שרה וז'אק גולדברג" בו הוצב לוח זיכרון דו-לשוני המספר על פעילותה ההרואית. ברחוב סמוך הוקם גן הילדים "שרה גולדברג".

בשנת 2013 יצרה הסופרת פטריציה נידז'ביץ' את הסרט הדוקומנטרי Les Trous de la mémoire - 6. L'Histoire d'espoir de la résistante armée Sarah Goldberg, בו היא מביאה את עדותה של שרה גולדברג, פעילת תנועת ההתנגדות, וניצולת שואה שלחמה כל חייה נגד הגזענות בכל צורותיה, כדי למלא את צוואתה לשמור את אירועי מלחמת העולם השנייה ואת גיבוריה בזיכרון הקולקטיבי.

קישורים חיצוניים

 הערות שוליים 

קטגוריה:לוחמי מחתרת יהודים בשואה
קטגוריה:ניצולות השואה: בלגיה
קטגוריה:נשים ומלחמת העולם השנייה
קטגוריה:נשים בבלגיה
קטגוריה:ילידות 1921
קטגוריה:בלגים שנולדו ב-1921
קטגוריה:נפטרות ב-2003
קטגוריה:נפטרים ב-2003